Il-Kunsill jilqa' r-rapport speċjali Nru 15/2015 tal-Qorti tal-Awdituri: "L-appoġġ taħt il-faċilità għall-Enerġija AKP-UE għal enerġija rinnovabbli fl-Afrika tal-Lvant". Il-Kunsill jinnota li l-Qorti, fost is-sejbiet ewlenin tagħha, ikkonkludiet li, fil-biċċa l-kbira, il-Kummissjoni rnexxiet, iżda setgħet għamlet użu aħjar tal-fondi tal-Faċilità tal-Enerġija AKP-UE (FE) biex iżżid l-aċċess għal enerġija rinnovabbli għall-foqra fl-Afrika tal-Lvant. Barra minn hekk, il-Kunsill jinnota wkoll is-sejbiet tal-Qorti li l-Kummissjoni użat l-FE b'mod effettiv u li l-biċċa l-kbira tal-proġetti eżaminati irnexxew u kellhom prospetti ta' sostenibbiltà tajba. Il-Kunsill jinnota wkoll li r-rapport tal-Qorti jsemmi li l-Kummissjoni pprijoritizzat il-proġetti sew u applikat kriterji tal-għażla xierqa għas-sejħiet għal proposti. Madankollu, il-Kunsill huwa mħasseb dwar is-sejbiet tal-Qorti dwar ċerti inkonsistenzi fl-eżitu tal-proċeduri tal-għażla. Barra minn hekk il-Qorti ddikjarat li għal 5 biss mis-16-il proġett eżaminati, ir-rappurtar kien f'waqtu u tal-kwalità mistennija. Mis-16-il proġett eżaminat, 12 irnexxew: 5 kienu qabżu jew x'aktarx kienu ser jaqbżu l-miri inizjali tagħhom, tnejn kienu ssodisfaw jew x'aktarx kienu ser jissodisfaw il-miri tagħhom, u ħamsa x'aktarx ma kinux ser jilħqu l-miri tagħhom iżda r-riżultati kienu xorta waħda raġonevoli. F'dan ir-rigward il-Kunsill jallinja ruħu mar-rakkomandazzjonijiet lill-Kummissjoni fir-rigward tal-għażla, il-monitoraġġ u s-sostenibbiltà tal-proġetti, immirati biex jimmassimizzaw l-effettività u l-benefiċċji tal-għajnuna tal-UE għall-iżvilupp u jiżguraw is-sostenibbiltà tal-proġetti kollha ffinanzjati. Il-Kunsill jirrikonoxxi l-fatt li l-Kummissjoni taċċetta l-konklużjonijiet tal-Qorti u ssottolinja numru ta' inizjattivi li hi diġà ħadet biex jissaħħaħ il-monitoraġġ u tiżdied is-sostenibbiltà tal-proġetti; b'mod partikolari t-titjib li sar fis-sejħa tal-aħħar għal proposti, it-tisħiħ tal-funzjoni ta' monitoraġġ permanenti u l-applikazzjoni tal-innovazzjonijiet introdotti għall-implimentazzjoni tal-Programm ta' Enerġija Sostenibbli skont il-Beni Pubbliċi u Sfidi Globali (GPGC). Il-Kunsill jirrikonoxxi li l-aċċess għal servizzi tal-enerġija affidabbli, affordabbli u sostenibbli huwa essenzjali għal progress lejn l-ilħuq tal-objettivi ta' żvilupp. Inizjattivi futuri fil-qasam tal-enerġija jistgħu jkomplu jikkontribwixxu għal dan l-objettiv bi proġetti magħżula sew, immonitorjati tajjeb u sostenibbli. Fid-dawl ta' dan, u tal-osservazzjonijiet tal-Qorti tal-Awdituri, il-Kunsill jistieden lill-Kummissjoni biex: a) f'azzjonijiet futuri tagħha, tieħu kont ta' tagħlimiet meħuda mill-operazzjoni tal-FE, inkluż bilanċ meqjus sew bejn l-adattament u l-mitigazzjoni. B'mod partikolari, l-evalwazzjonijiet u l-interventi futuri għandhom ifittxu li jintegraw il-perspettivi ta' persuni li jgħixu fil-faqar u jiżguraw li l-aċċess għall-enerġija rinnovabbli jkun inkiseb għal dan il-grupp partikolari. Barra minn hekk, l-azzjonijiet futuri għandhom isaħħu l-perspettiva tal-ugwaljanza bejn is-sessi u jiżguraw li l-kwistjonijiet dwar l-ugwaljanza bejn is-sessi jiġu integrati u ssorveljati matul iċ-ċiklu kollu tal-proġett, inkluż fl-evalwazzjoni; b) issaħħaħ il-valutazzjoni tar-riskji marbuta mat-tfassil tal-proġetti kif ukoll il-kapaċità tas-sħab fir-rigward tal-implimentazzjoni tal-proġetti. Dan huwa partikolarment importanti sabiex tkun żgurata s-sostenibbiltà tal-proġetti; c) ittejjeb il-monitoraġġ tal-konformità mad-dispożizzjonijiet tal-kuntratti ta' għotja. Il-monitoraġġ u r-rappurtar għandhom jintużaw biex jiġi vvalutat l-istat li jkunu waslu fih il-proġetti u, fejn ikun meħtieġ, għandhom jittieħdu azzjonijiet xierqa rigward il-kuntratturi; d) meta possibbli, minħabba li s-sostenibbiltà tal-proġetti hija ferm importanti u f'konformità mar-regoli li jirregolaw il-modalità tal-implimentazzjoni, tistabbilixxi sistema biex tivvaluta l-ħtieġa ta' assistenza teknika kontinwa għall-operaturi. Ara l-paġna tal-laqgħa